**Valkoinen orjakauppa** on sellaisesta toiminnasta käytetty nimitys, jossa paikka­tarjouksella houkutellaan nuoria naisia ulkomaille epä­siveellisiin tarkoituksiin. Tämä ihmis­kaupan muoto on ainakin aikaisemmin suuntautunut pää­asiassa Lähi-idän ja Afrikan islamilaisiin maihin sekä Etelä-Amerikkaan.

Kansainväliset sopimukset
-------------------------

Valkoisen orjakaupan hävittämiseksi tehtiin Pariisissa vuonna 1904 kansainvälinen yleissopimus, jota myöhemmin täydennettiin vuosina 1910 ja 1926 tehdyillä sopimuksilla. Näitä sopimuksia täydensi vuonna 1950 tehty laaja-alaisempi *Ihmisten kaupan ja toisten prostituutiosta hyötymisen tukahduttamista koskeva yleissopimus*.

Suomen laki
-----------

Kansainvälisten sopimusten mukaisesti vuonna 1926 Suomen rikos­lain 25. lukuun lisättiin uusi pykälä 1a. Siinä säädettiin rangaistus sille, joka "aikoen saattaa haureuden väli­kappaleeksi toisen, saa hänet vastaanottamaan toimen, vie hänet pois tai erottaa hänet lähi­seurastaan", vaikka hänen suostumuksellaankin. Rangaistus oli vähintään kuusi kuukautta vankeutta tai kuritus­huonetta enintään kahdeksan vuotta. Jos teko oli ammattimainen, enimmäis­rangaistus oli kymmenen vuotta kuritus­huonetta.

Pykälä kumottiin rikoslain uudistusten yhteydessä vuonna 1995. Sitä koskeneessa hallituksen esityksessä valkoista orjakauppaa koskeneen erityisen säännöksen kumoamista perusteltiin sillä, että tällainen toiminta täytti myös paritusta koskeneet rikos­tunto­merkit, jota paitsi säännöksen ei silloisessa muodossaan katsottu enää vastanneen naisen muuttunutta yhteis­kunnallista asemaa eikä sitä oikeus­käytännössä enää pitkään aikaan ollutkaan sovellettu.

Rikoslain nykyiset ihmiskauppaa käsittelevät säännökset ovat vuodelta 2004.

Lähteet
-------

1. 1 2  *Otavan iso Fokus, 7. osa (Sv-Öö)*, s. 4447, art. Valkoinen orjakauppa. Otava, 1974. ISBN 951-1-01521-4.
2. ↑  Valkoisen orjakaupan ehkäisemistä tarkoittava kansainvälinen yleissopimus, perustiedot Finlex. Viitattu 6.6.2014.
3. ↑  Kansainvälinen yleissopimus, jonka tarkoituksena on taata naisille ja alaikäisille tytöille tehokasta turvaa ´valkoiseksi orjakaupaksi´ kutsuttua rikollista ammattia vastaan (perustiedot) Finlex. Viitattu 6.6.2014.
4. ↑  Naisten ja lasten kaupan ehkäisemistä tarkoittava kansainvälinen yleissopimus sekä valkoisen orjakaupan ehkäisemistä tarkoittava kansainvälinen yleissopimus, sopimustekstit Finlex. Viitattu 6.6.2014.
5. ↑  Asetus ihmisten kaupan ja toisten prostituutiosta hyötymisen tukahduttamista koskevan yleissopimuksen voimaansaattamisesta Finlex. Viitattu 6.6.2014.
6. ↑  Ihmisten kaupan ja toisten prostituutiosta hyötymisen tukahduttamista koskeva yleissopimus Finlex. Viitattu 6.6.2014.
7. ↑  Laki eräistä muutoksista rikoslain 20. ja 25. lukuun (24/1926)
8. ↑  "Hallituksen esitys 94/1993 Eduskunnalle rikoslainsäädännön kokonaisuudistuksen toisen vaiheen käsittäviksi rikoslain ja eräiden muiden lakien muutoksiksi", *Valtiopäivät 1993, Asiakirjat A3*, s. 102-104. Valtioneuvoston kirjapaino, 1994.
9. ↑  Rikoslaki Finlex.  Arkistoitu 17.10.2015. Viitattu 6.6.2014.
10. ↑  Hallituksen esitys Eduskunnalle laiksi rikoslain muuttamisesta ja eräiksi siihen liittyviksi laeiksi (34/2004) Finlex.  Arkistoitu 24.3.2007. Viitattu 6.6.2014.